ન્યૂયોર્કઃ સ્પેનનાે રાફેલ નડાલ વર્ષ ૨૦૧૭નો યુએસ ઓપન ચેમ્પિયન બની ગયો છે. દુનિયાના નંબર વન ખેલાડી નડાલે ગઈ કાલે રમાયેલી યુએસ ઓપનની ફાઇનલમાં દક્ષિણ આફ્રિકાના કેવિન એન્ડરસનને સીધા સેટોમાં ૬-૩, ૬-૩, ૬-૪થી હરાવીને વિજેતા બનવાનું ગૌરવ હાંસલ કર્યું હતું. એવું ત્રીજી વાર બન્યું છે, જ્યારે નડાલે યુએસ ઓપનનો સિંગલ ખિતાબ જીત્યો છે. આ તેનો કુલ ૧૬મો ગ્રાન્ડસ્લેમ ખિતાબ છે. નડાલ આ અગાઉ વર્ષ ૨૦૧૦ અને ૨૦૧૩માં પણ યુએસ ઓપન ચેમ્પિયન બની ચૂક્યો છે. આ વર્ષે ફ્રેંચ ઓપન બાદ તેનો આ બીજો ગ્રાન્ડસ્લેમ ખિતાબ છે.